  Туспуктэм: vk.com (Владимир Головин) Наталия Сильвестрова 2023-тӥ арын Спортъя XXXII элькун гужем гурт шудонъёс Ува каргуртын 18-22 пӧсьтолэзе ортчозы. Ӵошатсконъёслэн талисманзы Уваныч луиз. Со сярысь Ува ёрослэн тӧроез Владимир Головин «ВКонтакте» мерлыко вотэсысь бамаз ивортӥз. Уваныч – со экотерриториын улӥсь, Ува ёросэз кылдытӥсьёслэн но нырысетӥ улӥсьёслэн правнуксы. Кужмо, чидась, юн сюлэмо, туала. Со выжыосьлэсь кусыпъёссэс тодэ но гажа. Пудо-живт будэтэ но бакча возе, нюлэс дасянэн выре, спортэн тунсыкъяське. Солэн тыршемезлы луыса ёрос улэ, пушъе но Удмуртиез данъя. Уванычез калык пӧлын гажало. Солэн оскымон юрттӥсьёсыз – нюлэс нылашъёс Увинкаос. Соос Ува ёрослэсь узырлыксэ утё но будэто. Озьы ик Уванычлы «Куинь шапыкъёс» юрттӥсько: чагырез – ву («Увинская жемчужина»), тӧдьыез – йӧл («Ува-молоко»), сьӧдэз – мувӧй (ёросын нырысетӥез мувӧй кыскон инты «Архангельское»). « Выль герой Уваныч гурт шудонъёслэн тодметэз луоз. Со одно ик вормонъёс, азинсконъёс но рекордъёс ваёз! Тау кариськомы Ува ёросын улӥсьёслы юрттӥськемзы но талисманэз кылдытонэ пыриськемзы понна, тӥляд йӧспӧртэм творчестводы мылкыдэз ӝутэ! » Владимир Головин, Ува ёрослэн тӧроез Тодэ вайытом, 2022-тӥ арын элькун гужем гурт шудонъёс Дэри ёросын ортчизы, талисманзы Завьял батыр вал. Тегъёс: гуртшудонъёс Спорт Ува Удмуртия  